title: Deċiżjoni tal-Kunsill (UE) 2015/1016 tat-23 ta' Ġunju 2015 dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda għall-Protokoll 31 tal-Ftehim ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet

text:
                  27.6.2015

                  MT

                  Il-Ġurnal Uffiċjali tal-Unjoni Ewropea

                  L 162/100

            DEĊIŻJONI TAL-KUNSILL (UE) 2015/1016
      tat-23 ta' Ġunju 2015
      dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda għall-Protokoll 31 tal-Ftehim ŻEE, dwar il-kooperazzjoni f'oqsma speċifiċi li ma jagħmlux parti mill-erba' libertajiet
      Il-KUNSILL TAL-UNJONI EWROPEA
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 114, flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim ŻEE”) daħal fis-seħħ fl-1 ta' Jannar 1994.

                  (2)

                  Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemendah, fost l-oħrajn, il-Protokoll 31 tiegħu.

                  (3)

                  Il-Protokoll 31 tal-Ftehim ŻEE fih dispożizzjonijiet u arranġamenti dwar il-kooperazzjoni f'oqsma speċifiċi li ma jagħmlux parti mill-erba' libertajiet.

                  (4)

                  Huwa xieraq li titkompla l-kooperazzjoni tal-Partijiet Kontraenti fil-Ftehim taż-ŻEE f'azzjonijiet iffinanzjati mill-baġit ġenerali tal-Unjoni li jikkonċernaw l-“Operat u l-iżvilupp tas-suq intern, partikolarment fl-oqsma tan-notifikazzjoni, ċertifikazzjoni u approssimazzjoni settorjali” u l-“Implimentazzjoni u l-iżvilupp tas-suq intern”.

                  (5)

                  Il-Protokoll 31 tal-Ftehim ŻEE għandu għalhekk jiġi emendat sabiex jippermetti li din il-kooperazzjoni estiża tkompli għaddejja anke wara l-31 ta' Diċembru 2014.

                  (6)

                  Il-pożizzjoni tal-Unjoni fil-Kumitat Konġunt taż-ŻEE għandha tkun ibbażata fuq l-abbozz ta' Deċiżjoni mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar l-emenda proposta għall-Protokoll 31 tal-Ftehim ŻEE għandha tkun ibbażata fuq l-abbozz ta' Deċiżjoni ta' dak il-Kumitat mehmuż ma' din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħha.

         Magħmul fil-Lussemburgu, it-23 ta' Ġunju 2015.

               Għall-Kunsill

               Il-President

            E. RINKĒVIČS

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/2015
         ta'
         li temenda l-Protokoll 31 tal-Ftehim ŻEE, dwar kooperazzjoni f'oqsma speċifiċi li ma jagħmlux parti mill-erba' libertajiet
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikoli 86 u 98 tiegħu,
         Billi:

                     (1)

                     Huwa xieraq li titkompla l-kooperazzjoni bejn il-Partijiet Kontraenti għall-Ftehim ŻEE f'azzjonijiet tal-Unjoni ffinanzjati mill-baġit ġenerali tal-Unjoni Ewropea fir-rigward tal-implimentazzjoni, l-operat u l-iżvilupp tas-Suq Intern.

                     (2)

                     Il-Protokoll 31 għall-Ftehim ŻEE għandu għalhekk jiġi emendat sabiex jippermetti li din il-kooperazzjoni estiża tkompli għaddejja anke wara l-31 ta' Diċembru 2014,

               ADOTTA DIN ID-DEĊIŻJONI:
         Artikolu 1
         L-Artikolu 7 tal-Protokoll 31 tal-Ftehim ŻEE huwa emendat kif ġej:

                     1.

                     Il-paragrafu li ġej jiddaħħal wara l-paragrafu 9:
                     “10.   L-Istati tal-EFTA, mill-1 ta' Jannar 2015, għandhom jipparteċipaw fl-azzjonijiet tal-Unjoni relatati mal-linji baġitarji li ġejjin, imdaħħla fil-baġit ġenerali tal-Unjoni Ewropea għas-sena finanzjarja 2015:

                                 —

                                 Linja tal-baġit 02.03.01: ‘L-operat u l-iżvilupp tas-suq intern partikolarment fl-oqsma tan-notifika, iċ-ċertifikazzjoni u l-approssimazzjoni settorjali’,

                                 —

                                 Linja tal-baġit 12.02.01: ‘L-implimentazzjoni u l-żvilupp tas-suq intern’.”

                     2.

                     Il-kliem “paragrafi 5 sa 9” fil-paragrafi 3 u 4 jiġu ssostitwiti bil-kliem “paragrafi 5 sa 10”.

               Artikolu 2
         Din id-Deċiżjoni għandha tidħol fis-seħħ fil-jum wara l-aħħar notifika taħt l-Artikolu 103(1) tal-Ftehim ŻEE (*).
         Hija għandha tapplika mill-1 ta' Jannar 2015.
         Artikolu 3
         Din id-Deċiżjoni għandha tiġi ppubblikata fis-Sezzjoni taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

            Magħmul fi Brussell,

                  Għall-Kumitat Konġunt taż-ŻEE

                  Il-President

                  Is-Segretarji

                  għall-Kumitat Konġunt taż-ŻEE

            (*)  [Mhu indikat ebda rekwiżit kostituzzjonali.][Hemm indikati rekwiżiti kostituzzjonali.]


title: Deċiżjoni tal-Kumitat Politiku u ta' Sigurtà Darfur/2/2005 tad- 29 ta' Lulju 2005 li taħtar Kap tal-Grupp tal-Pulizija ta' l-UE/Konsulent tal-Pulizija għar-Rappreżentant Speċjali ta' l-Unjoni Ewropea għas-Sudan

text:
               21.6.2006

               MT

               Il-Ġurnal Uffiċjali ta' l-Unjoni Ewropea

               280

         DEĊIŻJONI TAL-KUMITAT POLITIKU U TA' SIGURTÀ DARFUR/2/2005
   tad-29 ta' Lulju 2005
   li taħtar Kap tal-Grupp tal-Pulizija ta' l-UE/Konsulent tal-Pulizija għar-Rappreżentant Speċjali ta' l-Unjoni Ewropea għas-Sudan
   (2005/654/PESK)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu ta' l-Artikolu 25 tiegħu,
   Wara li kkunsidra l-Azzjoni Konġunta 2005/557/PESK tal-Kunsill tat-18 ta' Lulju 2005 dwar l-azzjoni ta' sostenn ċivili-militari ta' l-Unjoni Ewropea għall-missjoni ta' l-Unjoni Afrikana fir-reġjun ta' Darfur fis-Sudan (1), u b'mod partikolari l-Artikolu 4 tiegħu,
   Billi:

               (1)

               Fit-18 ta' Lulju 2005 l-Kunsill adotta l-Azzjoni Konġunta 2005/556/PESK li taħtar Rappreżentant Speċjali ta' l-Unjoni Ewropea (EUSR) għas-Sudan (2).

               (2)

               L-EUSR jiżgura l-koordinazzjoni u l-koerenza tal-kontributi ta’ l-UE lill-AMIS. Taħt l- awtorità ta' l-EUSR, Ċellula ta' Koordinazzjoni ta' l-UE f'Addis Ababa (ACC), li tinkludi konsulent politiku, konsulent militari u konsulent tal-pulizija, tamministra l-koordinazzjoni ta' kuljum ma' l-atturi rilevanti kollha ta' l-UE u maċ-Ċentru ta' Kontroll Amministrattiv u ta' Maniġġar (ACMC) fil-katina ta' kmand ta' l-Unjoni Afrikana f'Addis Ababa sabiex jiġu żgurati l-koerenza u s-sostenn tempestiv ta' l-UE lill-AMIS II.

               (3)

               Il-Konsulent tal-Pulizija għall-EUSR, li huwa wkoll il-Kap tal-Grupp tal-Pulizija ta' l-UE, huwa responsabbli għall-amministrazzjoni tal-koordinament ta' kuljum ta' l-azzjonijiet ta' sostenn eżegwiti mill-pulizija ta' l-UE. Il-Kap tal-Grupp tal-Pulizija/Konsulent tal-Pulizija ta' l-UE jassumi l-amministrazzjoni ta' kuljum tal-komponent tal-pulizija ta' l-azzjoni ta' sostenn u huwa responsabbli għall-persunal u mill-kwistjonijiet dixxiplinari.

               (4)

               Is-Segretarju Ġenerali/Rappreżentant Għoli, wara r-rakkomandazzjoni mill-EUSR, ippropona li Douglas Brand jiġi maħtur bħala Kap tal-Grupp tal-Pulizija ta' l-UE/Konsulent tal-Pulizija għall-EUSR.

               (5)

               Konformement ma' l-Artikolu 4 ta' l-Azzjoni Konġunta 2005/557/PESK il-Kunsill awtorizza lill-Kumitat Politiku u ta' Sigurtà sabiex jaħtar il-Kap tal-Grupp tal-Pulizija ta' l-UE/Konsulent tal-Pulizija għall-EUSR,

         IDDEĊIEDA KIF ĠEJ:
   Artikolu 1
   Douglas Brand huwa b'dan maħtur Kap tal-Grupp tal-Pulizija ta' l-UE/Konsulent tal-Pulizija għall-EUSR għas-Sudan.
   Artikolu 2
   Din id-Deċiżjoni għandha ssir effettiva fid-data ta’ l-adozzjoni tagħha.

      Magħmula fi Brussel, nhar id-29 ta’ Lulju 2005.

            Għall-Kumitat Politiku u Ta' Sigurtà

            Il-President

         J. KING

      (1)  ĠU L 188, 20.7.2005, p. 46.

      (2)  ĠU L 188, 20.7.2005, p. 43.


title: 2014/790/UE: Deċiżjoni tal-Kunsill tal- 10 ta' Novembru 2014 dwar il-pożizzjoni li għandha tittieħed f'isem tal-Unjoni Ewropea fi ħdan il-Kumitat Konġunt stabbilit skont il-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni, fir-rigward tal-emenda tal-Anness II għal dan il-Ftehim dwar il-koordinazzjoni ta' skemi ta'sigurtà soċjali

text:
               14.11.2014

               MT

               Il-Ġurnal Uffiċjali tal-Unjoni Ewropea

               L 329/29

         DEĊIŻJONI TAL-KUNSILL
   tal-10 ta' Novembru 2014
   dwar il-pożizzjoni li għandha tittieħed f'isem tal-Unjoni Ewropea fi ħdan il-Kumitat Konġunt stabbilit skont il-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni, fir-rigward tal-emenda tal-Anness II għal dan il-Ftehim dwar il-koordinazzjoni ta' skemi ta'sigurtà soċjali

      (2014/790/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 48, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni (1) (“il-Ftehim”) ġie ffirmat fil-21 ta' Ġunju 1999 u daħal fis-seħħ fl-1 ta' Ġunju 2002.

               (2)

               L-Artikolu 18 tal-Ftehim jistipula li l-Kumitat Konġunt stabbilit taħt l-Artikolu 14 tal-Ftehim (“il-Kumitat Konġunt”) jista', b'deċiżjoni, jadotta emendi għall-Anness II għall-Ftehim dwar il-koordinazzjoni ta' skemi ta' sigurtà soċjali.

               (3)

               Biex tinżamm l-applikazzjoni konsistenti tal-atti legali tal-Unjoni u biex jiġu evitati diffikultajiet amministrattivi u dawk legali possibbli, jeħtieġ li l-Anness II għall-Ftehim jiġi emendat biex jinkludi atti legali ġodda tal-Unjoni li bħalissal-Ftehim ma jagħmilx referenza għalihom.

               (4)

               Huwa xieraq li tiġi stabbilita l-pożizzjoni li għandha tittieħed f'isem l-Unjoni fi ħdan il-Kumitat Konġunt fir-rigward tal-emendar tal-Anness II għall-Ftehim.

               (5)

               Il-pożizzjoni tal-Unjoni fi ħdan il-Kumitat Konġunt għandha għalhekk tkun ibbażata fuq l-abbozz tad-Deċiżjoni mehmuż,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni Ewropea fi ħdan il-Kumitat Konġunt stabbilit skont l-Artikolu 14 tal-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni (“il-Kumitat Konġunt”) għandha tkun ibbażata fuq l-abbozz tad-deċiżjoni tal-Kumitat Konġunt mehmuż ma' din id-Deċiżjoni.
   Tibdiliet tekniċi minuri fl-abbozz tad-Deċiżjoni jistgħu jiġu maqbula mir-rappreżentanti tal-Unjoni fi ħdan il-Kumitat Konġunt mingħajr il-bżonn ta' Deċiżjoni tal-Kunsill ulterjuri.
   Artikolu 2
   Wara l-adozzjoni tagħha, id-Deċiżjoni tal-Kumitat Konġunt għandha tiġi ppubblikata f'Il-Ġurnal Uffiċjali tal-Unjoni Ewropea.
   Artikolu 3
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fi Brussell, l-10 ta' Novembru 2014.

            Għall-Kunsill

            Il-President

         M. MARTINA

      (1)  ĠU L 114, 30.4.2002, p. 6.

      ABBOZZ TA'
      DEĊIŻJONI Nru …/… TAL-KUMITAT KONĠUNT
      stabbilit skont il-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni
      ta'…
      li temenda l-Anness II għal dak il-Ftehim dwar il-koordinazzjoni tal-iskemi tas-sigurtà soċjali
      IL-KUMITAT KONĠUNT,
      Wara li kkunsidra l-Ftehim bejn il-Komunità Ewropea u l-Istati Membri tagħha, minn naħa waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni (1) (“il-Ftehim”), u b'mod partikolari l-Artikoli 14 u 18 tiegħu,
      Billi:

                  (1)

                  Il-Ftehim ġie ffirmat fil-21 ta' Ġunju 1999 u daħal fis-seħħ fl-1 ta' Ġunju 2002.

                  (2)

                  L-Anness II għall-Ftehim dwar il-koordinazzjoni tal-iskemi tas-sigurtà soċjali ġie sostitwit bid-Deċiżjoni Nru 1/2012 tal-Kumitat Konġunt tal-31 ta' Marzu 2012 (2).

                  (3)

                  L-Anness II għall-Ftehim għandu jiġi aġġornat biex jieħu inkunsiderazzjoni l-atti legali l-ġodda tal-leġiżlazzjoni tal-Unjoni Ewropea li daħlu fis-seħħ sadanittant, b'mod partikolari emendi għar-Regolament (KE) Nru 883/2004 tal-Parlament Ewropew u tal-Kunsill (3) u r-Regolament (KE) Nru 987/2009 tal-Parlament Ewropew u tal-Kunsill (4) miġjuba mir-Regolament tal-Kummissjoni (UE) Nru 1244/2010 (5), ir-Regolament (UE) Nru 465/2012 tal-Parlament Ewropew u tal-Kunsill (6) and r-Regolament tal-Kummissjoni (UE) Nru 1224/2012 (7).

                  (4)

                  Għandhom ikunu kkunsidrati wkoll id-deċiżjonijiet u r-rakkomandazzjonijiet adottati mill-Kummissjoni Amministrattiva għall-Koordinazzjoni ta' Sistemi tas-Sigurtà Soċjali biex jiġu implimentati r-Regolament (KE) Nru 883/2004 u r-Regolament (KE) Nru 987/2009 wara d-dħul fis-seħħ tad-Deċiżjoni Nru 1/2012 tal-Kumitat Konġunt.

                  (5)

                  L-Anness II għall-Ftehim għandu jiġi aġġornat skont it-tibdiliet fl-atti legali rilevanti tal-Unjoni Ewropea,

            IDDEĊIDA KIF ĠEJ:
      Artikolu 1
      L-Anness II għall-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni (“il-Ftehim”) huwa emendat kif stabbilit fl-Anness ta' din id-Deċiżjoni.
      Artikolu 2
      Din id-Deċiżjoni ġiet stabbilita fil-lingwa Bulgara, Kroata, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Svediża, u t-testi f'kull waħda minn dawn il-lingwi huma ugwalment awtentiċi.
      Artikolu 3
      Din id-Deċiżjoni tidħol fis-seħħ fl-ewwel jum tat-tieni xahar wara d-data tal-adozzjoni tagħha mill-Kumitat Konġunt.

         Magħmul fi Brussell

               Għall-Kumitat Konġunt

               Il-President

               Is-Segretarji

         (1)  ĠU L 114, 30.4.2002, p. 6.

         (2)  ĠU L 103, 13.4.2012, p. 51.

         (3)  Ir-Regolament (KE) Nru 883/2004 tal-Parlament Ewropew u tal-Kunsill tad-29 ta' April 2004 dwar il-koordinazzjoni ta' sistemi tas-sigurtà soċjali (ĠU L 166, 30.4.2004, p. 1 kif ikkorreġuta fil-ĠU L 200, 7.6.2004, p. 1.)

         (4)  Ir-Regolament (KE) Nru 987/2009 tal-Parlament Ewropew u tal-Kunsill tas-16 ta' Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni ta' sistemi tas-sigurtà soċjali (ĠU L 284, 30.10.2009, p. 1).

         (5)  Ir-Regolament tal-Kummissjoni (UE) Nru 1244/2010 tad-9 ta' Diċembru 2010 (ĠU L 338, 22.12.2010, p. 35.)

         (6)  Ir-Regolament (UE) Nru 465/2012 tal-Parlament Ewropew u tal-Kunsill tat-22 ta' Mejju 2012 (ĠU L 149, 8.6.2012, p. 4.)

         (7)  Ir-Regolament tal-Kummissjoni (UE) Nru 1224/2012 tat-18 ta' Diċembru 2012 (ĠU L 349, 19.12.2012, p. 45.)

         ANNESS
         L-Anness II għall-Ftehim bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni huwa emendat kif ġej:

                     (1)

                     F'Taqsima A: L-Atti legali msemmija, Punt 1, il-kliem “kif emendat permezz tar-Regolament (KE) Nru 988/2009 tal-Parlament Ewropew u tal-Kunsill tas-16 ta' Settembru 2009 li jemenda r-Regolament (KE) Nru 883/2004 dwar il-koordinazzjoni ta' sistemi tas-sigurtà soċjali, u li jiddetermina l-kontenut tal-Annessi tiegħu (1)” jiġi sostitwit minn dan li ġej:
                     “kif emendat permezz ta':

                                 —

                                 Ir-Regolament (KE) Nru 988/2009 tal-Parlament Ewropew u tal-Kunsill tas-16 ta' Settembru 2009 li jemenda r-Regolament (KE) Nru 883/2004 dwar il-koordinazzjoni ta' sistemi tas-sigurtà soċjali u li jiddetermina l-kontenut tal-Annessi tiegħu (2);

                                 —

                                 Ir-Regolament tal-Kummissjoni (UE) Nru 1244/2010 tad-9 ta' Diċembru 2010 li jemenda r-Regolament (KE) Nru 883/2004 tal-Parlament Ewropew u tal-Kunsill dwar il-koordinazzjoni ta' sistemi tas-sigurtà soċjali u r-Regolament (KE) Nru 987/2009 tal-Parlament Ewropew u tal-Kunsill li jistabbilixxi l-proċedura għall-implimentazzjoni tar-Regolament (KE) Nru 883/2004 (3);

                                 —

                                 Ir-Regolament (UE) Nru 465/2012 tal-Parlament Ewropew u tal-Kunsill tat-22 ta' Mejju 2012 li jemenda r-Regolament (KE) Nru 883/2004 dwar il-koordinazzjoni ta' sistemi tas-sigurtà soċjali u r-Regolament (KE) Nru 987/2009 li jistabbilixxi l-proċedura għall-implimentazzjoni tar-Regolament (KE) Nru 883/2004 (4);

                                 —

                                 Ir-Regolament tal-Kummissjoni (UE) Nru 1224/2012 tat-18 ta' Diċembru 2012 li jemenda r-Regolament (KE) Nru 883/2004 tal-Parlament Ewropew u tal-Kunsill dwar il-koordinazzjoni ta' sistemi tas-sigurtà soċjali u r-Regolament (KE) Nru 987/2009 tal-Parlament Ewropew u tal-Kunsill li jistabbilixxi l-proċedura għall-implimentazzjoni tar-Regolament (KE) Nru 883/2004 (5).”

                           .

                     (2)

                     F'Taqsima A: L-Atti legali msemmija, Punt 1, taħt l-intestatura “Għall-finijiet ta' dan il-Ftehim, ir-Regolament (KE) Nru 883/2004 jiġi adatt kif ġej:”, l-entrata fl-ittra h, punt 1 il-kliem “Att Federali dwar il-Benefiċċji Supplimentari tad-19 ta' Marzu 1965)” jiġi sostitwit minn dan li ġej:
                     “L-Att Federali dwar il-Benefiċċji Supplimentari tas-6 ta' Ottubru 2006”.

                     (3)

                     F'Taqsima A: L-Atti legali msemmija, Punt 2, dan li ġej għandu jiddaħħal wara l-kliem “Regolament (KE) Nru 987/2009 tal-Parlament Ewropew u tal-Kunsill tas-16 ta' Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni ta' sistemi tas-sigurtà soċjali (6)”:
                     “kif emendat bir-

                                 —

                                 Regolament tal-Kummissjoni (UE) Nru 1244/2010 tad-9 ta' Diċembru 2010 li jemenda r-Regolament (KE) Nru 883/2004 tal-Parlament Ewropew u tal-Kunsill dwar il-koordinazzjoni ta' sistemi tas-sigurtà soċjali u r-Regolament (KE) Nru 987/2009 tal-Parlament Ewropew u tal-Kunsill li jistabbilixxi l-proċedura għall-implimentazzjoni tar-Regolament (KE) Nru 883/2004 (7);

                                 —

                                 Ir-Regolament (UE) Nru 465/2012 tal-Parlament Ewropew u tal-Kunsill tat-22 ta' Mejju 2012 li jemenda r-Regolament (KE) Nru 883/2004 dwar il-koordinazzjoni ta' sistemi tas-sigurtà soċjali u r-Regolament (KE) Nru 987/2009 li jistabbilixxi l-proċedura għall-implimentazzjoni tar-Regolament (KE) Nru 883/2004 (8);

                                 —

                                 Ir-Regolament tal-Kummissjoni (UE) Nru 1224/2012 tat-18 ta' Diċembru 2012 li jemenda r-Regolament (KE) Nru 883/2004 tal-Parlament Ewropew u tal-Kunsill dwar il-koordinazzjoni ta' sistemi tas-sigurtà soċjali u r-Regolament (KE) Nru 987/2009 tal-Parlament Ewropew u tal-Kunsill li jistabbilixxi l-proċedura għall-implimentazzjoni tar-Regolament (KE) Nru 883/2004 (9).”

                           .

                     (4)

                     F'Taqsima A: L-Atti legali msemmija, Punt 2, taħt l-intestatura “Għall-finijiet ta' dan il-Ftehim, ir-Regolament (KE) Nru 987/2009 jiġi adatt kif ġej:”, il-kliem li ġej jitneħħa:
                     “Arranġament bejn l-Isvizzera u l-Italja tal-20 ta' Diċembru 2005 li jistabbilixxi l-proċeduri speċjali għar-rimborż tal-benefiċċji tal-kura tas-saħħa”.

                     (5)

                     F'Taqsima B: Atti legali li l-Partijiet Kontraenti għandhom iqisu bir-reqqa, dan li ġej jiġi miżjud wara l-Punt 21:

                                 “(22)

                                 Id-Deċiżjoni tal-Kummissjoni Amministrattiva għall-Koordinazzjoni ta' Sistemi tas-Sigurtà Soċjali Nru E2 tat-3 ta' Marzu 2010 dwar l-istabbiliment ta' proċedura tal-ġestjoni tat-tibdil li tapplika għad-dettalji tal-korpi definiti fl-Artikolu 1 tar-Regolament (KE) Nru 883/2004 tal-Parlament Ewropew u tal-Kunsill li huma elenkati fid-direttorju elettroniku li hu parti inerenti tal-EESSI (10),

                                 (23)

                                 Id-Deċiżjoni tal-Kummissjoni Amministrattiva għall-Koordinazzjoni ta' Sistemi tas-Sigurtà Soċjali Nru E3 tad-19 ta' Ottubru 2011 dwar il-perjodu tranżitorju kif definit fl-Artikolu 95 tar-Regolament (KE) Nru 987/2009 tal-Parlament Ewropew u tal-Kunsill (11),

                                 (24)

                                 Id-Deċiżjoni tal-Kummissjoni Amministrattiva għall-Koordinazzjoni ta' Sistemi tas-Sigurtà Soċjali Nru H6 tas-16 ta' Diċembru 2010 dwar l-applikazzjoni ta' ċerti prinċipji fir-rigward tal-aggregazzjoni ta' perjodi skont l-Artikolu 6 tar-Regolament (KE) Nru 883/2004 dwar il-koordinazzjoni ta' sistemi tas-sigurtà soċjali (12),

                                 (25)

                                 Id-Deċiżjoni tal-Kummissjoni Amministrattiva għall-Koordinazzjoni ta' Sistemi tas-Sigurtà Soċjali Nru S8 tal-15 ta' Ġunju 2011 dwar l-għoti ta' proteżi, apparat maġġuri u benefiċċji sostanzjali oħrajn in natura previsti fl-Artikolu 33 tar-Regolament (KE) Nru 883/2004 dwar il-koordinazzjoni ta' sistemi tas-sigurtà soċjali (13),

                                 (26)

                                 Id-Deċiżjoni tal-Kummissjoni Amministrattiva għall-Koordinazzjoni ta' Sistemi tas-Sigurtà Soċjali Nru U4 tat-13 ta' Diċembru 2011 dwar il-proċeduri ta' rimborż skont l-Artikolu 65(6) u (7) tar-Regolament (KE) Nru 883/2004 u l-Artikolu 70 tar-Regolament (KE) No 987/2009 (14).”

                           .

                     (6)

                     F'Taqsima C: Atti legali li l-Partijiet Kontraenti għandhom jieħdu nota tagħhom, dan li ġej jiġi miżjud wara l-Punt 2:

                                 “(3)

                                 Rakkomandazzjoni tal-Kummissjoni Amministrattiva għall-Koordinazzjoni ta' Sistemi tas-Sigurtà Soċjali Nru S1 tal-15 ta' Marzu 2012 dwar l-aspetti finanzjarji ta' donazzjonijiet transfruntieri ta' organi ħajjin (15).”

                           .

            (1)  ĠU L 284, 30.10.2009, p. 43.

            (2)  ĠU L 284, 30.10.2009, p. 43.

            (3)  ĠU L 338, 22.12.2010, p. 35.

            (4)  ĠU L 149, 8.6.2012, p. 4.

            (5)  ĠU L 349, 19.12.2012, p. 45.

            (6)  ĠU L 284, 30.10.2009, p. 1.

            (7)  ĠU L 338, 22.12.2010, p. 35.

            (8)  ĠU L 149, 8.6.2012, p. 4.

            (9)  ĠU L 349, 19.12.2012, p. 45.

            (10)  ĠU C 187, 10.7.2010, p. 5. [Skambju Elettroniku ta' Informazzjoni tas-Sigurtà Soċjali]

            (11)  ĠU C 12, 14.1.2012, p. 6.

            (12)  ĠU C 45, 12.2.2011, p. 5.

            (13)  ĠU C 262, 6.9.2011, p. 6.

            (14)  ĠU C 57, 25.2.2012, p. 4.

            (15)  ĠU C 240, 10.8.2012, p. 3.


title: 2011/464/UE: Deċiżjoni tal-Kunsill tat- 18 ta’ Lulju 2011 dwar l-iffirmar, f'isem l-Unjoni, tal-Ftehim bejn l-Unjoni Ewropea u New Zealand li jemenda l-Ftehim dwar għarfien reċiproku b'relazzjoni mal-istima ta’ konformità bejn il-Komunità Ewropea u New Zealand

text:
               27.7.2011

               MT

               Il-Ġurnal Uffiċjali tal-Unjoni Ewropea

               L 195/1

         DEĊIŻJONI TAL-KUNSILL
   tat-18 ta’ Lulju 2011
   dwar l-iffirmar, f'isem l-Unjoni, tal-Ftehim bejn l-Unjoni Ewropea u New Zealand li jemenda l-Ftehim dwar għarfien reċiproku b'relazzjoni mal-istima ta’ konformità bejn il-Komunità Ewropea u New Zealand
   (2011/464/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Ftehim dwar għarfien reċiproku b'relazzjoni mal-istima ta’ konformità bejn il-Komunità Ewropea u New Zealand (1) (“il-Ftehim dwar l-Għarfien Reċiproku”) daħal fis-seħħ fl- 1 ta’ Jannar 1999 (2).

               (2)

               Fit- 8 ta’ Lulju 2002 il-Kunsill awtorizza lill-Kummissjoni biex tiftaħ negozjati ma’ New Zealand bil-għan li jiġi emendat il-Ftehim dwar l-Għarfien Reċiproku. In-negozjati kienu konklużi b'suċċess bl-inizjalar tal-Ftehim bejn l-Unjoni Ewropea u New Zealand li jemenda l-Ftehim dwar għarfien reċiproku b'relazzjoni mal-istima ta’ konformità bejn il-Komunità Ewropea u New Zealand (“il-Ftehim”) fi Brussell fid- 29 ta’ Ġunju 2009.

               (3)

               Bħala konsegwenza tad-dħul fis-seħħ tat-Trattat ta’ Lisbona fl- 1 ta’ Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea.

               (4)

               Il-Ftehim għandu jiġi ffirmat,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim bejn l-Unjoni Ewropea u New Zealand li jemenda l-Ftehim dwar għarfien reċiproku b'relazzjoni mal-istima ta’ konformità bejn il-Komunità Ewropea u New Zealand (“il-Ftehim”) huwa b'dan awtorizzat f'isem l-Unjoni, suġġett għall-konklużjoni tal-imsemmi Ftehim (3).
   Artikolu 2
   Il-President tal-Kunsill huwa b'dan awtorizzat li jaħtar il-persuna jew persuni li jkollhom is-setgħa li jiffirmaw il-Ftehim f'isem l-Unjoni suġġett għall-konklużjoni tiegħu.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-18 ta’ Lulju 2011.

            Għall-Kunsill

            Il-President

         M. DOWGIELEWICZ

      (1)  ĠU L 229, 17.8.1998, p. 62 (Ħarġa Speċjali bil-Malti, Kapoitolu 11, Volum 29, p. 158).

      (2)  ĠU L 5, 9.1.1999, p. 74.

      (3)  It-test tal-Ftehim se jiġi ppubblikat flimkien mad-Deċiżjoni dwar il-konklużjoni tiegħu.


title: Deċiżjoni (UE) 2015/1670 tal-Parlament Ewropew tad-29 ta' April 2015 dwar l-għeluq tal-kontijiet tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2013

text:
               30.9.2015

               MT

               Il-Ġurnal Uffiċjali tal-Unjoni Ewropea

               L 255/289

      DEĊIŻJONI (UE) 2015/1670 TAL-PARLAMENT EWROPEW
      tad-29 ta' April 2015
      dwar l-għeluq tal-kontijiet tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2013
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2013,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2013, flimkien mat-tweġibiet tal-Aġenzija (1),

                  —

                  wara li kkunsidra d-dikjarazzjoni ta' assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2013 skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjoni tal-Kunsill tas-17 ta' Frar 2015 dwar il-kwittanza li għandha tingħata lill-Aġenzija għall-implimentazzjoni tal-baġit għas-sena finanzjarja 2013 (05304/2015 — C8–0054/2015),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3),

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (4), u b'mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 460/2004 tal-Parlament Ewropew u l-Kunsill tal-Unjoni Ewropea tal-10 ta' Marzu 2004 li jistabbilixxi l-Aġenzija Ewropea dwar is-Sigurtà tan-Networks u l-Informazzjoni (5),

                  —

                  wara li kkunsidra r-Regolament (UE) Nru 526/2013 tal-Parlament Ewropew u tal-Kunsill tal-21 ta' Mejju 2013 dwar l-Aġenzija Ewropea dwar is-Sigurtà tan-Netwerks u l-Informazzjoni (ENISA) u li jħassar ir-Regolament (KE) Nru 460/2004 (6), u b'mod partikolari l-Artikolu 21 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (7),

                  —

                  wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (8), u b'mod partikolari l-Artikolu 108 tiegħu,

                  —

                  wara li kkunsidra l-Artikolu 94 u l-Anness V tar-Regoli ta' Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A8-0089/2015),

         1.

            Jinnota li l-kontijiet annwali finali tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni huma kif annessi mar-rapport tal-Qorti tal-Awdituri;

         2.

            Japprova l-għeluq tal-kontijiet tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni għas-sena finanzjarja 2013;

         3.

            Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija tal-Unjoni Ewropea dwar is-Sigurtà tan-Netwerks u l-Informazzjoni, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

               Il-President

            Martin SCHULZ

               Is-Segretarju Ġenerali

            Klaus WELLE

         (1)  ĠU C 442, 10.12.2014, p. 217.

         (2)  Ara n-nota f'qiegħ il-paġna 1.

         (3)  ĠU L 248, 16.9.2002, p. 1.

         (4)  ĠU L 298, 26.10.2012, p. 1.

         (5)  ĠU L 77, 13.3.2004, p. 1.

         (6)  ĠU L 165, 18.6.2013, p. 41.

         (7)  ĠU L 357, 31.12.2002, p. 72.

         (8)  ĠU L 328, 7.12.2013, p. 42.


title: Deċiżjoni tal-Kunsill 2013/467/PESK tat- 23 ta’ Settembru 2013 li temenda u testendi d-Deċiżjoni 2010/576/PESK dwar il-missjoni tal-pulizija tal-Unjoni Ewropea fil-qasam tar-riforma tas-settur tas-sigurtà (RSS) u r-relazzjoni tagħha mal-ġustizzja fir-Repubblika Demokratika tal-Kongo (EUPOL RD Congo)

text:
               24.9.2013

               MT

               Il-Ġurnal Uffiċjali tal-Unjoni Ewropea

               L 252/27

         DEĊIŻJONI TAL-KUNSILL 2013/467/PESK
   tat-23 ta’ Settembru 2013
   li temenda u testendi d-Deċiżjoni 2010/576/PESK dwar il-missjoni tal-pulizija tal-Unjoni Ewropea fil-qasam tar-riforma tas-settur tas-sigurtà (RSS) u r-relazzjoni tagħha mal-ġustizzja fir-Repubblika Demokratika tal-Kongo (EUPOL RD Congo)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u partikolarment l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fit-23 ta’ Settembru 2010, il-Kunsill adotta d-Deċiżjoni 2010/576/PESK (1), immodifikata l-aħħar mid-Deċiżjoni 2012/514/PESK (2).

               (2)

               Fit-13 ta’ Lulju 2012, il-Kumitat Politiku u ta’ Sigurtà approva r-rakkomandazzjoni li l-EUPOL RD Congo tiġi estiża sat-30 ta’ Settembru 2013, segwita minn fażi tranżitorja finali ta’ 12-il xahar bil-mira li jiġu ttrasferiti l-kompiti tagħha.

               (3)

               L-EUPOL RD Congo għandha għalhekk tiġi estiża għal fażi tranżitorja finali sat-30 ta’ Settembru 2014.

               (4)

               L-EUPOL RD Congo ser titmexxa fil-kuntest ta’ sitwazzjoni li tista’ tiddeterjora u li tista’ timpedixxi l-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2010/576/PESK hija b’dan emendata kif ġej:

               (1)

               L-Artikolu 6 huwa emendat kif ġej:

                           (a)

                           jiddaħħal il-paragrafu li ġej:
                           “1a.   Il-Kap tal-Missjoni għandu jkun ir-rappreżentant tal-Missjoni. Il-Kap tal-Missjoni jista’ jiddelega kompiti ta’ ġestjoni fi kwistjonijiet ta’ persunal u dawk finanzjarji lil membri tal-persunal tal-Missjoni, taħt ir-responsabbiltà ġenerali tiegħu/tagħha.”;

                           (b)

                           il-paragrafu 4 huwa mħassar;

               (2)

               fl-Artikolu 8, il-paragrafu 3 huwa sostitwit b’dan li ġej:
               “3.   Il-kundizzjonijiet tal-impjieg u d-drittijiet u l-obbligi tal-persunal internazzjonali u lokali għandhom jiġu stabbiliti fil-kuntratti li għandhom jiġu konklużi bejn l-EUPOL RD Congo u l-membru tal-persunal ikkonċernat.”;

               (3)

               jiddaħħal l-Artikolu li ġej:
               “Artikolu 13a
               Arranġamenti legali
               L-EUROPOL RD Congo għandu jkollha l-kapaċità li takkwista servizzi u provvisti, li tidħol f’kuntratti u arranġamenti amministrattivi, li timpjega persunal, li jkollha kontijiet bankarji, li takkwista u tiddisponi minn assi u tillikwida l-obbligi tagħha, u li tkun parti fi proċeduri legali, kif meħtieġ sabiex tiġi implimentata din id-Deċiżjoni.”;

               (4)

               L-Artikolu 14 huwa sostitwit b’dan li ġej:
               “Artikolu 14
               Arranġamenti finanzjarji
               1.   L-ammont ta’ referenza finanzjarja maħsub biex ikopri n-nefqa relatata mal-Missjoni għall-perijodu mill-1 ta’ Ottubru 2010 sat-30 ta’ Settembru 2011 għandu jkun ta’ EUR 6 430 000.
               L-ammont ta’ referenza finanzjarja maħsub biex ikopri n-nefqa relatata mal-Missjoni għall-perijodu mill-1 ta’ Ottubru 2011 sat-30 ta’ Settembru 2012 għandu jkun ta’ EUR 7 150 000.
               L-ammont ta’ referenza finanzjarja maħsub biex ikopri n-nefqa relatata mal-Missjoni għall-perijodu mill-1 ta’ Ottubru 2012 sat-30 ta’ Settembru 2013 għandu jkun ta’ EUR 6 750 000.
               L-ammont ta’ referenza finanzjarja maħsub biex ikopri n-nefqa relatata mal-Missjoni għall-perijodu mill-1 ta’ Ottubru 2013 sat-30 ta’ Settembru 2014 għandu jkun ta’ EUR 6 328 086,95.
               2.   In-nefqa kollha għandha tiġi amministrata f’konformità mal-proċeduri u r-regoli applikabbli għall-baġit ġenerali tal-Unjoni. Iċ-ċittadini ta’ Stati terzi għandu jkollhom permess iressqu offerti għal kuntratti. Soġġett għall-approvazzjoni tal-Kummissjoni, il-Missjoni tista’ tikkonkludi arranġamenti tekniċi ma’ Stati Membri, il-pajjiż ospitanti, Stati terzi parteċipanti u atturi internazzjonali oħra fir-rigward tal-provvista ta’ tagħmir, servizzi u siti lill-EUPOL RD Congo.
               3.   L-EUPOL RD Congo għandha tkun responsabbli għall-implimentazzjoni tal-baġit tal-Missjoni. Għal dan il-għan, il-Missjoni għandha tiffirma kuntratt mal-Kummissjoni.
               4.   L-EUPOL RD Congo għandha tkun responsabbli għal kwalunkwe pretensjoni u obbligu li jirriżultaw mill-implimentazzjoni tal-mandat li jibda mill-1 ta’ Ottubru 2013, bl-eċċezzjoni ta’ kwalunkwe talba relatata ma’ mġiba ħażina serja mill-Kap tal-Missjoni, li għaliha għandu jkollu jew ikollha responsabbiltà.
               5.   L-arranġamenti finanzjarji għandhom jirrispettaw il-linja ta’ kmand kif stipulat fl-Artikoli 5, 6 u 9 u r-rekwiżiti operattivi tal-EUPOL RD Congo, inkluż il-kompatibbiltà tat-tagħmir u l-interoperabbiltà tat-timijiet tagħha.
               6.   In-nefqa għandha tkun eliġibbli sa mid-data tad-dħul fis-seħħ ta’ din id-Deċiżjoni.”;

               (5)

               fl-Artikolu 18, it-tieni paragrafu huwa sostitwit b’dan li ġej:
               “Hija għandha tapplika mill-1 ta’ Ottubru 2010 sat-30 ta’ Settembru 2014.”.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   Hija għandha tapplika mill-1 ta’ Ottubru 2013.

      Magħmul fi Brussell, it-23 ta' Settembru 2013.

            Għall-Kunsill

            Il-President

         V. JUKNA

      (1)  Id-Deċiżjoni tal-Kunsill 2010/576/PESK tat-23 ta' Settembru 2010 dwar il-missjoni tal-pulizija tal-Unjoni Ewropea fil-qasam tar-riforma tas-settur tas-sigurtà (RSS) u r-relazzjoni tagħha mal-ġustizzja fir-Repubblika Demokratika tal-Kongo (EUPOL RD Congo) (ĠU L 254, 29.9.2010, p. 33).

      (2)  Id-Deċiżjoni tal-Kunsill 2012/514/PESK tal-24 ta’ Settembru 2012 li temenda u testendi d-Deċiżjoni 2010/576/PESK dwar il-missjoni tal-Pulizija tal-Unjoni Ewropea fil-qasam tar-riforma tas-settur tas-sigurtà (RSS) u r-relazzjoni tagħha mal-ġustizzja fir-Repubblika Demokratika tal-Kongo (EUPOL RD Congo) (ĠU L 257, 25.9.2012, p. 16).


title: Deċiżjoni tal-Parlament Ewropew tat-23 ta' April 2009 dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/157

         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2007
   (2009/663/KE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Kulleġġ Ewropew tal-Pulizija għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Kulleġġ Ewropew tal-Pulizija għas-sena finanzjarja 2007, flimkien mat-tweġibiet tal-Kulleġġ (2),

               —

               wara li kkunsidra r-rakkomandazzjonijiet tal-Kunsill tal-10 ta’ Frar 2009 (5588/2009 – C6–0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill 2005/681/JHA tal-20 ta’ Settembru 2005 li tistabbilixxi l-Kulleġġ Ewropew tal-Pulizija (CEPOL) u li tħassar id-Deċiżjoni 2000/820/JHA (4), u b’mod partikolari l-Artikolu 16 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Libertajiet Ċivili, il-Ġustizzja u l-Intern (A6-0160/2009),

               1.

               Jagħti kwittanza lid-Direttur tal-Kulleġġ Ewropew tal-Pulizija għall-implimentazzjoni tal-baġit tal-Kulleġġ għas-sena finanzjarja 2007;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu sabiex jgħaddi din id-deċiżjoni, kif ukoll ir-riżoluzzjoni li hi parti integrali minnha lid-Direttur tal-Kulleġġ Ewropew tal-Pulizija, lill-Kunsill, lill-Kummissjoni u lill-Qorti tal-Awdituri, u sabiex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 278, 31.10.2008, p. 51.

      (2)  ĠU C 311, 5.12.2008, p. 136.

      (3)  ĠU L 248, 16.9.2002, p. 1.

      (4)  ĠU L 256, 1.10.2005, p. 63.

      (5)  ĠU L 357, 31.12.2002, p. 72.
   RIŻOLUZZJONI TAL-PARLAMENT EWROPEW
   tat-23 ta’ April 2009
   li tinkludi l-osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Kulleġġ Ewropew tal-Pulizija għas-sena finanzjarja 2007
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Kulleġġ Ewropew tal-Pulizija għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Kulleġġ Ewropew tal-Pulizija għas-sena finanzjarja 2007, flimkien mat-tweġibiet tal-Kulleġġ (2),

               —

               wara li kkunsidra r-rakkomandazzjonijiet tal-Kunsill tal-10 ta’ Frar 2009 (5588/2009 – C6–0060/2009),

               —

               wara li kkunsidra t-Trattat KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra d-Deċiżjoni tal-Kunsill 2005/681/JHA tal-20 ta’ Settembru 2005 li tistabbilixxi l-Kulleġġ Ewropew tal-Pulizija (CEPOL) u li tħassar id-Deċiżjoni 2000/820/JHA (4), u b’mod partikolari l-Artikolu 16 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Libertajiet Ċivili, il-Ġustizzja u l-Intern (A6-0160/2009),

               A.

               billi l-Kulleġġ twaqqaf fl-2001 u nbidel f’korp Komunitarju fit-tifsira tal-Artikolu 185 tar-Regolament Finanzjarju Ġenerali, li għalih japplika r-Regolament Finanzjarju ta’ Qafas għall-Aġenziji, b’effett mill-1 ta’ Jannar 2006;

               B.

               Billi l-Qorti Ewropea tal-Awdituri (QEA), fir-rapport tagħha dwar il-kontijiet annwali tal-Kulleġġ għas-sena finanzjarja 2006, ikkwalifikat l-opinjoni tagħha rigward il-legalità u r-regolarità tat-tranżazzjonijiet bażiċi fuq il-bażi li s-sistema tal-akkwist ma kinitx tikkonforma mad-dispożizzjonijiet tar-Regolament Finanzjarju;

               C.

               billi fit-22 ta’ April 2008 il-Parlament ta l-kwittanza lid-Direttur tal-Kulleġġ rigward l-implimentazzjoni tal-baġit tal-Kulleġġ għas-sena finanzjarja 2006 (6), u fir-riżoluzzjoni tiegħu flimkien mad-deċiżjoni ta’ kwittanza, inter alia:

                           —

                           iddispjaċih li l-konklużjoni tal-Qorti li fl-2006 l-Kulleġġ ma stabbilixxietx is-sistemi u l-proċeduri meħtieġa li jagħmluha possibbli li jkun jista’ jitħejja rapport finanzjarju f’konformità mar-rekwiżiti tar-Regolament Finanzjarju ta’ qafas applikabbli għall-Aġenziji;

                           —

                           stieden lill-Kulleġġ biex jadotta regoli implimentattivi dettaljati, inklużi dawk li jiżguraw it-trasparenza tal-proċeduri tal-akkwisti tiegħu, skont ir-Regolament Finanzjarju;

                           —

                           stieden lill-Kulleġġ sabiex jiżgura mingħajr dewmien, u mhux aktar tard minn Ġunju 2008, li l-ġestjoni finanzjarja tiegħu tosserva b’mod sħiħ id-dispożizzjonijiet tar-Regolament Finanzjarju;

                           —

                           talab lill-Kummissjoni biex tissorvelja mill-qrib l-implimentazzjoni tal-baġit tal-Kulleġġ;

               D.

               billi l-QEA, fir-rapport tagħha dwar il-kontijiet finali tal-Kulleġġ għas-sena finanzjarja 2007, ikkwalifikat id-dikjarazzjoni ta’ assigurazzjoni tagħha rigward l-affidabilità tal-kontijiet u rigward il-legalità u r-regolarità tat-tranżazzjonijiet bażiċi;

               1.

               Josserva li, għalkemm id-dikjarazzjoni ta’ assigurazzjoni tal-QEA għall-2006 ma kinitx ikkwalifikata rigward il-kontijiet u kienet ikkwalifikata rigward it-tranżazzjonijiet bażiċi, id-dikjarazzjoni ta’ assigurazzjoni għall-2007 hija kkwalifikata rigward kemm il-kontijiet kif ukoll it-tranżazzjonijiet bażiċi;

               2.

               Jenfasizza l-ħtieġa li l-Kulleġġ jikkonforma b’mod strett mar-Regolament Finanzjarju u l-leġiżlazzjoni tal-KE dwar l-akkwist pubbliku kif ukoll li jtejjeb l-immaniġġjar finanzjarju tiegħu, billi l-Qorti Ewropea tal-Awdituri, għat-tieni sena wara l-oħra, kellha preokkupazzjonijiet simili/identiċi;

               3.

               Jitlob lill-Kummissjoni biex tissorvelja mill-qrib l-implimentazzjoni tal-baġit tal-Kulleġġ;

               4.

               Jinsab imħasseb sew li l-QEA identifikat każijiet fejn l-approprjazzjonijiet intużaw biex jiffinanzjaw l-infiq privat tal-persunal tal-Kulleġġ; jinnota s-sentenza tal-QEA li l-użu privat ta’ fondi pubbliċi hu materjali fin-natura tiegħu;

               5.

               Jenfasizza r-rakkomandazzjoni tal-QEA li għandhom jittieħdu passi biex jiżguraw li jkun hemm ir-rimborż sħiħ ta’ dawn il-fondi;

               6.

               Hu mħasseb bis-sitwazzjoni fejn il-kumitat responsabbli tiegħu rċieva tagħrif mhux sħiħ dwar l-użu privat ta’ fondi pubbliċi skopert mill-QEA, bil-fatt li min-naħa tal-Kulleġġ ma ntlaħqitx id-data ta’ skadenza ta’ Ġunju 2008 stabbilita fir-riżoluzzjoni ta’ kwittanza tal-2006 biex il-ġestjoni finanzjarja tiegħu tkun konformi mar-Regolament Finanzjarju, kif ukoll ksur regolari ta’ regoli finanzjarji bażiċi;

               7.

               Jinnota li l-Kulleġġ kiser il-prinċipju tal-unità u tal-preċiżjoni tal-baġit billi naqas milli jirreġistra EUR 1 500 000 li rċieva mill-Kummissjoni fl-2007 sabiex jimplimenta sew il-MEDA;

               8.

               Jinsab imħasseb dwar id-dgħufija fil-ġestjoni tal-baġit li skopriet il-QEA; jinnota li ntużaw biss EUR 5 600 000 mill-approprjazzjonijiet tal-impenji filwaqt li EUR 1 700 000 ġew trasferiti għas-sena ta’ wara; jinnota li 20 % tal-approprjazzjonijiet li ġew trasferiti mis-snin ta’ qabel ġew ikkanċellati;

               9.

               Jinnota li sa Novembru 2007 l-Kulleġġ kien għad ma kellux sistema ta’ kontabilità xierqa għall-impenji u dan ikkawża problemi serji fil-ġestjoni tal-baġit, pereżempju, bil-ħolqien ta’ linji baġitarji ġodda ex nihilo;

               10.

               Jinnota li sistema għall-impenji bbażata fuq il-karti daħlet fis-seħħ mill-1 ta’ Jannar 2008 u l-ABAC (Accrual Based Accounting) ġiet implimentata f’Ġunju 2008;

               11.

               Jinnota li l-QEA ma kinitx f’pożizzjoni li tagħti ċifri dettaljati dwar l-ammonti u t-tipi ta’ nfiq rigward l-użu privat ta’ fondi pubbliċi mill-persunal tal-Kulleġġ; jinnota li t-tagħrif mogħti mill-Kulleġġ wara talba tal-Parlament kien jikkonċerna l-użu ta’ mobajls, l-użu tal-karozzi tal-unità, l-akkwist ta’ għamara għall-akkomodazzjoni tal-persunal u servizzi shuttle b’xejn għall-membri tal-persunal lejn l-ajruporti u l-istazzjonijiet tal-ferrovija; jinnota li, skont il-Kulleġġ, l-ammonti u s-sitwazzjoni tal-irkupru huma kif ġej:

                           —

                           użu ta’ mobajls mill-persunal: GBP 3 405 għall-perjodu April - Diċembru 2007, l-ispejjeż kollha rkuprati,

                           —

                           użu tal-karozzi tal-unità mill-persunal: GBP 1 157 għall-perjodu Lulju - Diċembru 2007, l-ispejjeż kollha rkuprati; il-karozzi issa nbiegħu,

                           —

                           għamara: GBP 6 625 għall-għamara mixtrija fl-2007; l-għamara issa nbiegħet,

                           —

                           servizz ta’ shuttle b’xejn għall-persunal lejn l-ajruporti u l-istazzjonijiet tal-ferrovija: GBP 9 508 l-ispiża identifikata għall-2007; il-proċess ta’ rkupru nbeda;

               12.

               Mhuwiex lest jaċċetta li l-Kulleġġ ma jgħaddix tagħrif sħiħ, b’mod partikulari billi lanqas biss ikopri s-sena 2007 sħiħa jew l-ammonti tal-bejgħ tal-karozzi tal-unità u l-għamara;

               13.

               Jenfasizza li, bħal fl-2006, minkejja l-fatt li n-nuqqas ta’ rappurtaġġ finanzjarju kien ikkritikat fir-rapport annwali tal-QEA u fir-riżoluzzjoni ta’ kwittanza tal-2006, il-Kulleġġ għal darb’oħra naqas li jagħmel rapport dwar il-ġestjoni baġitarja u finanzjarja għall-2007, u dan imur kontra r-Regolament Finanzjarju tiegħu stess;

               14.

               Jinsab imħasseb li, għalkemm dan diġà kien enfasizzat fir-rapport annwali tal-QEA u fir-riżoluzzjoni ta’ kwittanza tal-2006, il-Kulleġġ adotta:

                           —

                           ir-regoli għall-implimentazzjoni tar-regolament finanzjarju biss fi Frar 2008,

                           —

                           il-linji gwida interni għall-akkwisti f’Settembru 2008, skont it-tweġibiet tiegħu lill-QEA, u f’Ottubru 2008, skont it-tweġibiet tiegħu lir-rapporteur,

                     jiġifieri, aktar minn sentejn wara li sar aġenzija u wara li beda japplika r-regolament finanzjarju;

               15.

               Jinsab imħasseb dwar il-fatt li l-Kulleġġ adotta r-reviżjoni tar-Regolament Finanzjarju tiegħu fl-2008, li għandu xi derogi mir-regolament finanzjarju ta’ qafas, l-aktar mir-regoli dwar il-proċeduri tal-akkwist, mingħajr il-kunsens minn qabel tal-Kummissjoni;

               16.

               Josserva li, kontra r-regolament finanzjarju tiegħu stess, il-Kulleġġ ma bagħatx rapport lill-awtorità ta’ kwittanza dwar il-verifiki interni għall-2007;

         L-investigazzjoni tal-OLAF għadha għaddejja

               17.

               Jinnota li l-OLAF fetħet investigazzjoni interna rigward il-Kulleġġ;

               18.

               Jistieden lill-Kulleġġ, u lid-Direttur b’mod partikulari, biex jikkoperaw bis-sħiħ mal-OLAF u biex jagħtu l-assistenza kollha meħtieġa sabiex l-aġenti tal-OLAF ikunu jistgħu jaqdu dmirhom;

               19.

               Jistieden lill-Kulleġġ, lill-OLAF u lill-Kummissjoni biex jinfurmaw lill-awtorità ta’ kwittanza bir-riżultati tal-investigazzjoni tal-OLAF bla dewmien hekk kif ikunu disponibbli.

               20.

               Jirreferi għal osservazzjonijiet oħrajn li jakkumpanjaw id-deċiżjoni ta’ kwittanza li huma ta’ natura orizzontali għar-riżoluzzjoni tiegħu tat-23 ta’ April 2009 dwar il-ġestjoni finanzjarja u l-kontroll tal-aġenziji tal-UE (7).

      (1)  ĠU C 278, 31.10.2008, p. 51.

      (2)  ĠU C 311, 5.12.2008, p. 136.

      (3)  ĠU L 248, 16.9.2002, p. 1.

      (4)  ĠU L 256, 1.10.2005, p. 63.

      (5)  ĠU L 357, 31.12.2002, p. 72.

      (6)  ĠU L 88, 31.3.2009, p. 243.

      (7)  Ara paġna 206 ta’ dan il-Ġurnal Uffiċjali.


title: 2014/558/UE: Deċiżjoni tal-Parlament Ewropew tat- 3 ta’ April 2014 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2012, Taqsima IX — Il-Kontrollur Ewropew għall-Protezzjoni tad-Data

text:
               5.9.2014

               MT

               Il-Ġurnal Uffiċjali tal-Unjoni Ewropea

               L 266/142

         DEĊIŻJONI TAL-PARLAMENT EWROPEW
   tat-3 ta’ April 2014
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2012, Taqsima IX — Il-Kontrollur Ewropew għall-Protezzjoni tad-Data
   (2014/558/UE)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2012 (1),

               —

               wara li kkunsidra l-kontijiet annwali konsolidati tal-Unjoni Ewropea 2012 għas-sena finanzjarja 2012 (COM(2013) 570 — C7-0281/2013) (2),

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2012, flimkien mar-risposti tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet kif ukoll il-legalità u r-regolarità tat-tranżazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2012 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (6), u b’mod partikolari l-Artikoli 164, 165 u 166 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0228/2014),

               1.

               Jagħti l-kwittanza lill-Kontrollur Ewropew għall-Protezzjoni tad-Data għall-implimentazzjoni tal-baġit tal-Kontrollur Ewropew għall-Protezzjoni tad-Data għas-sena finanzjarja 2012;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lill-Kunsill, lill-Kummissjoni, lill-Qorti tal-Ġustizzja, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 56, 29.2.2012.

      (2)  ĠU C 334, 15.11.2013, p. 1.

      (3)  ĠU C 331, 14.11.2013, p. 1.

      (4)  ĠU C 334, 15.11.2013, p. 122.

      (5)  ĠU L 248, 16.9.2002, p. 1.

      (6)  ĠU L 298, 26.10.2012, p. 1.


title: Deċiżjoni tal-Kunsill ta’ l- 24 ta' Frar 2005 li temenda d-Deċiżjoni tas- 27 ta' Marzu 2000 li tawtorizza lid-Direttur ta' l-Europol jidħol f' negozjati dwar ftehim ma' Stati terzi u korpi mhux relatati ma' l-UE

text:
               13.6.2006

               MT

               Il-Ġurnal Uffiċjali ta’ l-Unjoni Ewropea

               163

         DEĊIŻJONI TAL-KUNSILL
   ta’ l-24 ta' Frar 2005
   li temenda d-Deċiżjoni tas-27 ta' Marzu 2000 li tawtorizza lid-Direttur ta' l-Europol jidħol f' negozjati dwar ftehim ma' Stati terzi u korpi mhux relatati ma' l-UE
   (2005/169/KE)
   IL-KUNSILL TA’ L-UNJONI EWROPEA,
   Wara li kkunsidra l-Artikolu 42(2), l-Artikolu 10(4) u l-Artikolu 18 tal-Konvenzjoni dwar l-istabbiliment ta’ Uffiċċju Ewropew tal-Pulizija (Konvenzjoni Europol) (1),
   Wara li kkunsidra l-Att tal-Kunsill tat-3 ta’ Novembru 1998 li jistabbilixxi regoli li jirregolaw ir-relazzjonijiet esterni ta' l-Europol ma' Stati terzi u korpi mhux relatati ma' l-Unjoni Ewropea (2), u b’mod partikolari l-Artikolu 2 ta’ dak l-Att,
   Wara li kkunsidra l-Att tal-Kunsill tat-3 ta’ Novembru 1998 li jistabbilixxi regoli li jirregolaw ir-riceviment ta’ informazzjoni mill-Europol mingħand partijiet terzi (3), u b’mod partikolari l-Artikolu 2 ta’ dak l-Att,
   Wara li kkunsidra l-Att tal-Kunsill tat-12 ta’ Marzu 1999 li jadotta r-regoli li jirregolaw it-trasmissjoni ta’ data personali mill-Europol lil Stati terzi u korpi terzi (4), u b’mod partikolari l-Artikoli 2 u 3 ta’ dak l-Att,
   Billi:

               (1)

               Il-ħtiġiet operazzjonali u l-bżonn sabiex jiġu miġġielda b'mod effettiv il-forom organizzati tal-kriminalità permezz ta' l-Europol, jeħtieġu li l-Iżrael tiġi miżjuda mal-lista ta' Stati terzi li magħhom id-Direttur tal-Europol ikun awtorizzat jibda negozjati.

               (2)

               Id-Deċiżjoni tal-Kunsill tas-27 ta' Marzu 2000 (5) għandha għalhekk tiġi emendata,

         IDDEĊIEDA KIF ĠEJ:
   Artikolu 1
   Id-Deċiżjoni tal-Kunsill tas-27 ta' Marzu 2000 qegħda hawn tiġi emendata kif gej:

               Fl-Artikolu 2(1), taħt l-intestatura “Stati Terzi”, l-Istat li ġej għandu jiġi miżjud mal-lista alfabetika:

                           “–

                           Iżrael”

                     .
         Artikolu 2
   Din id-Deċiżjoni għandha tiġi pubblikata fil-Ġurnal Uffiċjali ta’ l-Unjoni Ewropea.
   Artikolu 3
   Din id-Deċiżjoni għandha tidħol fis-seħħ fil-jum ta' wara dak li fih tiġi adottata.

      Magħmula fi Brussell, nhar il-24 ta' Frar 2005.

            Għall-Kunsill

            Il-President

         N. SCHMIT

      (1)  ĠU C 316, 27.11.1995, p. 2.

      (2)  ĠU C 26, 30.1.1999, p. 19.

      (3)  ĠU C 26, 30.1.1999, p. 17.

      (4)  ĠU C 88, 30.3.1999, p. 1.

      (5)  ĠU C 106, 13.4.2000, p. 1. Deċiżjoni kif emendata l-aħħar bid-Deċiżjoni tat-2 ta' Diċembru 2004 (ĠU C 317 22.12.2004. p. 1).


title: Deċiżjoni tal-Kunsill 2009/29/PESK tat- 22 ta’ Diċembru 2008 dwar il-konklużjoni tal-Ftehim bejn l-Unjoni Ewropea u r-Repubblika Somala dwar l-istatus tal-forzi navali mmexxijin mill-Unjoni Ewropea fir-Repubblika Somala fil-qafas tal-operazzjoni militari tal-UE Atalanta

text:
               15.1.2009

               MT

               Il-Ġurnal Uffiċjali ta’ l-Unjoni Ewropea

               L 10/27

         DEĊIŻJONI TAL-KUNSILL 2009/29/PESK
   tat-22 ta’ Diċembru 2008
   dwar il-konklużjoni tal-Ftehim bejn l-Unjoni Ewropea u r-Repubblika Somala dwar l-istatus tal-forzi navali mmexxijin mill-Unjoni Ewropea fir-Repubblika Somala fil-qafas tal-operazzjoni militari tal-UE Atalanta
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 24 tiegħu,
   Wara li kkunsidra r-rakkomandazzjoni mill-Presidenza,
   Billi:

               (1)

               Fil-15 ta’ Mejju 2008, il-Kunsill tas-Sigurtà tan-Nazzjonijiet Uniti (KSNU) adotta r-Riżoluzzjoni 1814 li titlob lill-Istati u l-organizzazzjonijiet reġjonali biex jieħdu azzjoni sabiex jipproteġu l-bastimenti li qed jieħdu sehem fit-trasport u t-twassil ta’ għajnuna umanitarja lis-Somalja u f’attivitajiet awtorizzati min-Nazzjonijiet Uniti.

               (2)

               Fit-2 ta’ Ġunju 2008, il-KSNU adotta r-Riżoluzzjoni 1816 (2008) li tawtorizza, għal perijodu ta’ sitt xhur mid-data tar-Riżoluzzjoni, lill-Istati li jikkoperaw mal-Gvern Federali ta’ Transizzjoni tas-Somalja, biex jidħlu fl-ilmijiet territorjali tas-Somalja u biex jużaw, b’mod konsistenti mad-dritt internazzjonali rilevanti, il-mezzi kollha meħtieġa biex irażżnu l-atti ta’ piraterija u ta’ serq bl-armi fuq il-baħar. Dawk id-dispożizzjonijiet ġew imtawla għal perijodu ieħor ta’ 12-il xahar bir-Riżoluzzjoni 1846 (2008) tal-KSNU, adottata fit-2 ta’ Diċembru 2008.

               (3)

               Fl-10 ta’ Novembru 2008, il-Kunsill adotta l-Azzjoni Konġunta 2008/851/PESK dwar l-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja (1) (operazzjoni “Atalanta”).

               (4)

               L-Artikolu 11 ta’ dik l-Azzjoni Konġunta tipprovdi li l-istatus tal-forzi mmexxijin mill-UE u l-persunal tagħhom stazzjonati fuq l-art fit-territorju ta’ Stati terzi, jew joperaw fl-ilmijiet territorjali jew interni ta’ Stati terzi, għandu jkun maqbul konformement mal-proċedura stabbilita fl-Artikolu 24 tat-Trattat.

               (5)

               Wara l-awtorizzazzjoni mill-Kunsill fit-18 ta’ Settembru 2007, konformement mal-Artikolu 24 tat-Trattat, il-Presidenza, megħjuna mis-SĠ/RGħ, innegozjat Ftehim bejn l-Unjoni Ewropea u r-Repubblika Somala dwar l-istatus tal-forzi navali mmexxijin mill-UE fir-Repubblika Somala.

               (6)

               Il-Ftehim għandu jiġi approvat,

         IDDEĊIEDA KIF ĠEJ:
   Artikolu 1
   Il-Ftehim bejn l-Unjoni Ewropea u r-Repubblika Somala dwar l-istatus tal-forzi navali mmexxijin mill-Unjoni Ewropea fir-Repubblika Somala huwa b’dan approvat f’isem l-Unjoni Ewropea.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat jinnomina l-persuna bis-setgħa li tiffirma l-Ftehim li jorbot lill-Unjoni Ewropea.
   Artikolu 3
   Din id-Deċiżjoni għandha jkollha effett fil-jum tal-adozzjoni tagħha.
   Artikolu 4
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmula fi Brussell, 22 ta’ Diċembru 2008.

            Għall-Kunsill

            Il-President

         B. KOUCHNER

      (1)  ĠU L 301, 12.11.2008, p. 33.


title: 2007/43/KE: Deċiżjoni tal-Bank Ċentrali Ewropew tal- 15 ta' Diċembru 2006 li tistabbilixi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali parteċipanti (BĊE/2006/22)

text:
               31.1.2007

               MT

               Il-Ġurnal Uffiċjali ta’ l-Unjoni Ewropea

               3

         DEĊIŻJONI TAL-BANK ĊENTRALI EWROPEW
   tal-15 ta' Diċembru 2006
   li tistabbilixi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali parteċipanti
   (BĊE/2006/22)
   (2007/43/KE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew, b'mod partikolari l-Artikolu 28.3,
   Billi:

               (1)

               Id-Deċiżjoni BĊE/2004/6 tat-22 ta' April 2004, li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali parteċipanti (1) ddeterminat kif u safejn il-banek ċentrali nazzjonali (BĊNi) ta' l-Istati Membri li adottaw l-euro (minn issa 'l quddiem “il-BĊNi parteċipanti”) kellhom l-obbligu li jħallsu l-kapital tal-Bank Ċentrali Ewropew (BĊE) fl-1 ta' Mejju 2004.

               (2)

               Minħabba s-sħubija tal-Bulgarija u r-Rumanija fl-Unjoni Ewropea u minħabba li l-BĊNi rispettivi tagħhom se jissieħbu fis-Sistema Ewropea ta' Banek Ċentrali (SEBĊ) fl-1 ta' Jannar 2007, id-Deċiżjoni BĊE/2006/21 tal-15 ta' Diċembru 2006 dwar l-ishma ta' persentaġġ tal-banek ċentrali nazzjonali fl-iskema għas-sottoskrizzjoni tal-kapital tal-Bank Ċentrali Ewropew (2) tistabbilixxi b'effett mill-1 ta' Jannar 2007, l-ippeżar il-ġdid assenjat lil kull BĊN li se jkun membru tas-SEBĊ fl-1 ta' Jannar 2007, fl-iskema għas-sottoskrizzjoni tal-kapital imkabbar tal-BĊE (minn issa 'l quddiem l-“ippeżar ta' l-iskema kapitali” u l-“iskema kapitali” rispettivament).

               (3)

               Il-kapital sottoskritt tal-BĊE se jkun EUR 5 760 652 402,58 b'effett mill-1 ta' Jannar 2007.

               (4)

               L-iskema kapitali mkabbra teħtieġ l-adozzjoni ta' deċiżjoni ġdida tal-BĊE li tirrevoka d-Deċiżjoni BĊE/2004/6 b'effett mill-1 ta' Jannar 2007, u li tiddetermina kif u safejn il-BĊNi parteċipanti huma obbligati biex iħallsu l-kapital tal-BĊE b'effett mill-1 ta' Jannar 2007.

               (5)

               Skond l-Artikolu 1 tad-Deċiżjoni tal-Kunsill 2006/495/KE tal-11 ta' Lulju 2006, skond l-Artikolu 122(2) tat-Trattat dwar l-adozzjoni mis-Slovenja tal-valuta waħda fl-1 ta' Jannar 2007 (3), id-deroga favur is-Slovenja msemmija fl-Artikolu 4 ta' l-Att ta' l-Adeżjoni 2003 (4) hija abrogata b'effett mill-1 ta' Jannar 2007.

               (6)

               Skond id-Deċiżjoni BĊE/2006/30 tat-30 ta' Diċembru 2006 tal-ħlas tal-kapital tal-Banka Slovenije, it-trasferiment ta' l-assi barranin tar-riżerva u l-kontribuzzjoni għar-riżervi u l-qagħdiet tal-Bank Ċentrali Ewropew (5) il-Banka Slovenije huwa obbligat iħallas il-kumplament tas-sehem tiegħu tas-sottoskrizzjoni tiegħu fil-kapital tal-BĊE b'effett mill-1 ta' Jannar 2007, wara li jqis l-iskema kapitali mkabbra,

         IDDEĊIEDA KIF ĠEJ:
   Artikolu 1
   Daqs u forma tal-kapital imħallas
   Kull BĊN parteċipanti għandu jħallas is-sottoskrizzjoni tiegħu għall-kapital tal-BĊE kollha kemm hi b'effett mill-1 ta' Jannar 2007. Wara li jitqies l-ippeżar ta' l-iskema kapitali deskritt fl-Artikolu 2 tad-Deċiżjoni BĊE/2006/21 kull BĊN parteċipanti għandu jħallas b'effett mill-1 ta' Jannar 2007, l-ammont muri ħdejn ismu fit-tabella li ġejja:

               BĊN parteċipanti

               (EUR)

               Nationale Bank van België/Banque Nationale de Belgique

               142 334 199,56

               Deutsche Bundesbank

               1 182 149 240,19

               Bank of Greece

               104 659 532,85

               Banco de España

               434 917 735,09

               Banque de France

               828 813 864,42

               Central Bank and Financial Services Authority of Ireland

               51 183 396,60

               Banca d'Italia

               721 792 464,09

               Banque centrale du Luxembourg

               9 073 027,53

               De Nederlandsche Bank

               224 302 522,60

               Oesterreichische Nationalbank

               116 128 991,78

               Banco de Portugal

               98 720 300,22

               Banka Slovenije

               18 399 523,77

               Suomen Pankki

               71 708 601,11

         Artikolu 2
   Aġġustament tal-kapital imħallas
   1.   Minħabba li kull BĊN parteċipanti, bl-eċċezzjoni tal-Banka Slovenije, diġà ħallas is-sehem sħiħ tiegħu fil-kapital sottoskritt tal-BĊE kif applikabbli sal-31 ta' Diċembru 2006, skond id-Deċiżjoni BĊE/2004/6, kull wieħed minnhom, bl-eċċezzjoni tal-Banka Slovenije, għandu jittrasferixxi ammont addizzjonali lill-BĊE, jew jirċievi ammont lura mill-BĊE, kif jixraq, sabiex jasal għall-ammonti murija fit-tabella fl-Artikolu 1. Il-ħlas tal-kapital mill-Banka Slovenije huwa rregolat bid-Deċiżjoni BĊE/2006/30.
   2.   It-trasferimenti kollha skond dan l-Artikolu għandhom ikunu magħmula skond id-Deċiżjoni BĊE/2006/23 tal-15 ta' Diċembru 2006 li tistabbilixxi t-termini u l-kundizzjonijiet għat-trasferimenti ta' l-ishma kapitali tal-Bank Ċentrali Ewropew bejn il-banek ċentrali nazzjonali u għall-aġġustament tal-kapital imħallas (6).
   Artikolu 3
   Dispożizzjonijiet finali
   1.   Din id-Deċiżjoni għandha tidħol fis-seħħ fl-1 ta' Jannar 2007.
   2.   Id-Deċiżjoni BĊE/2004/6 qed tiġi hawnhekk abrogata b'effett mill-1 ta' Jannar 2007.
   3.   Ir-referenzi għad-Deċiżjoni BĊE/2004/6 għandhom jiġu interpretati bħala referenzi magħmulin għal din id-Deċiżjoni.

      Magħmula fi Frankfurt am Main, il-15 ta' Diċembru 2006.

            Il-President tal-BĊE

         Jean-Claude TRICHET

      (1)  ĠU L 205, 9.6.2004, p. 7.

      (2)  Ara paġna 1 ta' dan il-Ġurnal Uffiċjali.

      (3)  ĠU L 195, 15.7.2006, p. 25.

      (4)  ĠU L 236, 23.9.2003, p. 33.

      (5)  Ara paġna 17 ta' dan il-Ġurnal Uffiċjali.

      (6)  Ara paġna 5 ta' dan il-Ġurnal Uffiċjali.


title: 2009/232/KE: Deċiżjoni tal-Parlament Ewropew tat- 22 ta' April 2008 dwar l-għeluq tal-kontijiet tal-Eurojust għas-sena finanzjarja 2006

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 88/242

         DEĊIŻJONI TAL-PARLAMENT EWROPEW
   tat-22 ta' April 2008
   dwar l-għeluq tal-kontijiet tal-Eurojust għas-sena finanzjarja 2006
   (2009/232/KE)
   IL-PARLAMENT EWROPEW,
   wara li kkunsidra l-kontijiet finali annwali tal-Eurojust għas-sena finanzjarja 2006 (1),
   wara li kkunsidra r-Rapport tal-Qorti tal-Awdituri dwar il-kontijiet finali annwali tal-Eurojust għas-sena finanzjarja 2006, flimkien mat-tweġibiet tal-Eurojust (2),
   wara li kkunsidra r-rakkomandazzjoni tal-Kunsill tat-12 ta' Frar 2008 (5843/2008 – C6-0084/2008),
   wara li kkunsidra t-Trattat KE u, b'mod partikulari, l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari, l-Artikolu 185 tiegħu,
   wara li kkunsidra d-Deċiżjoni tal-Kunsill 2002/187/ĠAI tat-28 ta' Frar 2002 li waqqfet il-Eurojust bil-għan li tissaħħaħ il-ġlieda kontra r-reati serji (4), u b'mod partikulari, l-Artikolu 36 tagħha,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar il-qafas tar-Regolament Finanzjarju għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat dwar il-Libertajiet Ċivili, il-Ġustizzja u l-Intern (A6-0129/2008),

               1.

               Jinnota li l-kontijiet finali annwali tal-Eurojust jinsabu annessi mar-rapport tal-Qorti tal-Awdituri;

               2.

               Japprova l-għeluq tal-kontijiet tal-Eurojust għas-sena finanzjarja 2006;

               3.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur amministrattiv tal-Eurojust, lill-Kunsill, lill-Kummissjoni u lill-Qorti tal-Awdituri, u sabiex jagħmel arranġamenti biex jiġu ppublikati f’I
                  l-Ġurnal Uffiċjali tal-Unjoni Ewropea (Serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 261, 31.10.2007, p. 57.

      (2)  ĠU C 309, 19.12.2007, p. 111.

      (3)  ĠU L 248, 16.9.2002, p. 1.

      (4)  ĠU L 63, 6.3.2002, p. 1.

      (5)  ĠU L 357, 31.12.2002, p. 72.


title: Deċiżjoni tal-Kunsill tas-16 ta’ Ġunju 2016 li ġġedded il-mandat tal-President tal-Uffiċċju Komunitarju tal-Varjetajiet tal-Pjanti

text:
               21.6.2016

               MT

               Il-Ġurnal Uffiċjali tal-Unjoni Ewropea

               C 223/6

         DEĊIŻJONI TAL-KUNSILL
   tas-16 ta’ Ġunju 2016
   li ġġedded il-mandat tal-President tal-Uffiċċju Komunitarju tal-Varjetajiet tal-Pjanti
   (2016/C 223/07)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KE) Nru 2100/94 tas-27 ta’ Lulju 1994 tas-27 ta’ Lulju 1994 dwar drittijiet ta’ varjetajiet ta’ pjanti fil-Komunità (1), u b’mod partikolari l-Artikolu 43(2) tiegħu,
   Billi:

               (1)

               Bid-Deċiżjoni tat-12 ta’ Lulju 2011 (2), il-Kunsill ħatar lis-Sur Martin EKVAD bħala President tal-Uffiċċju Komunitarju tal-Varjetajiet tal-Pjanti (l-“Uffiċċju”).

               (2)

               Il-mandat tas-Sur Martin EKVAD għandu jiskadi fil-31 ta’ Awwissu 2016.

               (3)

               Fl-4 ta’ Mejju 2016, wara li kisbet l-opinjoni favorevoli tal-Kunsill Amministrattiv tal-Uffiċċju, il-Kummissjoni pproponiet li l-mandat tas-Sur Martin EKVAD jiġġedded,

         ADOTTA DIN ID-DEĊIŻJONI:
   Artikolu 1
   Il-mandat tas-Sur Martin EKVAD bħala President tal-Uffiċċju Komunitarju tal-Varjetajiet tal-Pjanti huwa b’dan imġedded għal perijodu ta’ ħames snin b’effett mill-1 ta’ Settembru 2016.
   Artikolu 2
   Il-President tal-Kunsill Amministrattiv tal-Uffiċċju huwa mogħti s-setgħa li jipprovdi għall-arranġamenti kollha meħtieġa biex jiġi implimentat l-Artikolu 1.
   Artikolu 3
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fil-Lussemburgu, is-16 ta’ Ġunju 2016.

            Għall-Kunsill

            Il-President

         L. F. ASSCHER

      (1)  ĠU L 227, 1.9.1994, p. 1.

      (2)  Id-Deċiżjoni tal-Kunsill tat-12 ta’ Lulju 2011 li taħtar il-President tal-Uffiċċju tal-Komunità tal-Varjetajiet ta’ Pjanti (ĠU C 209, 15.7.2011, p. 18).


title: 2013/232/UE: Deċiżjoni tal-Kunsill tal- 14 ta’ Mejju 2013 taħtar membru Slovakk fil-Kumitat Ekonomiku u Soċjali Ewropew

text:
               24.5.2013

               MT

               Il-Ġurnal Uffiċjali tal-Unjoni Ewropea

               L 138/14

         DEĊIŻJONI TAL-KUNSILL
   tal-14 ta’ Mejju 2013
   taħtar membru Slovakk fil-Kumitat Ekonomiku u Soċjali Ewropew
   (2013/232/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 302 tiegħu,
   Wara li kkunsidra l-proposta mill-Gvern Slovakk,
   Wara li kkunsidra l-opinjoni tal-Kummissjoni Ewropea,
   Billi:

               (1)

               Fit-13 ta’ Settembru 2010 l-Kunsill adotta d-Deċiżjoni 2010/570/UE, Euratom li taħtar il-membri tal-Kumitat Ekonomiku u Soċjali Ewropew għall-perijodu mill-21 ta’ Settembru 2010 sal-20 ta’ Settembru 2015 (1).

               (2)

               Post ta’ membru fil-Kumitat Ekonomiku u Soċjali Ewropew sar vakanti wara t-tmiem tal-mandat tas-Sur Ján GAŠPERAN,

         ADOTTA DIN ID-DEĊIŻJONI:
   Artikolu 1
   Is-Sur Emil MACHYNA, predseda Odborového zväzu KOVO, huwa b’dan maħtur membru tal-Kumitat Ekonomiku u Soċjali Ewropew għall-bqija tal-mandat attwali, jiġifieri sal-20 ta’ Settembru 2015.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, l-14 ta’ Mejju 2013.

            Għall-Kunsill

            Il-President

         M. NOONAN

      (1)  ĠU L 251, 25.9.2010, p. 8.


title: Id-Deċiżjoni tal-Kunsill 2004/528/PESK tat- 28 ta' Ġunju 2004 li timplimenta l-Posizzjoni Komuni 2004/293/PESK li ġġedded miżuri li jagħtu sostenn lill-implimentazzjoni effettiva tal-mandat tat-Tribunal Kriminali Internazzjonali għal Dik Li Qabel Kienet il-Jugoslavja ( ICTY )

text:
               30.5.2006

               MT

               Il-Ġurnal Uffiċjali ta’ l-Unjoni Ewropea

               87

         ID-DEĊIŻJONI TAL-KUNSILL 2004/528/PESK
   tat-28 ta' Ġunju 2004
   li timplimenta l-Pożizjoni Komuni 2004/293/PESK li ġġedded miżuri li jagħtu sostenn lill-implimentazzjoni effettiva tal-mandat tat-Tribunal Kriminali Internazzjonali għal dik Li qabel kienet il-Jugoslavja (ICTY)
   IL-KUNSILL TA' L-UNJONI EWROPEA,
   Wara li kkunsidra l-Posizzjoni Komuni 2004/293/PESK (1), u b'mod partikolari l-Artikolu 2 tiegħu, flimkien ma' l-Artikolu 23(2) tat-Trattat dwar l-Unjoni Ewropea,
   Billi:

               (1)

               Permezz tal-Posizzjoni Komuni 2004/293/PESK il-Kunsill adotta miżuri biex irażżan id-dħul fi, jew it-transitu fit-territorji ta' l-Istati Membri ta' individwi li huma impenjati f'attivitajiet li jgħinu l-persuni in ġenerali jkomplu jaħarbu l-ġustizzja dwar reati li l-ICTY akkużathom bihom.

               (2)

               Wara rakkomandazzjonijiet mill-uffiċju tar-Rappreżentant Għoli għall-Bosnja u l-ħerzegovina, aktar individwi għandhom ikunu l-mira ta' dawk il-miżuri,

         IDDEĊIEDA KIF ĠEJ:
   Artikolu 1
   Il-lista ta' persuni stabbilita fl-Anness għall-Posizzjoni Komuni 2004/293/PESK hi hawnhekk sostitwita mil-lista stabbilita fl-Anness ta' din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data ta' l-adozzjoni tagħha.
   Artikolu 3
   Din id-Deċiżjoni għandha tiġi ppubblikata fil-Ġurnal Uffiċjali ta' l-Unjoni Ewropea.

      Magħmula fil-Lussemburgu, nhar it-28 ta' Ġunju 2004.

            Għall-Kunsill

            Il-President

         M. CULLEN

      (1)  ĠU L 94, tal-31.3.2004, p. 65.

      ANNESS

            “ANNESS
            Lista ta' persuni li hemm referenza għalihom fl-Artikolu 1

                        1.

                        BAGIC, Zeliko
                        Data tat-Twelid/Post tat-Twelid: tad-29.3.1960, Zagreb
                        Iben Josip
                        Nru. tal-Passaport:
                        Nru. tal-Karta ta' l-Identità Nazzjonali: 489
                        Psewdonimi: Cicko
                        Indirizz:

                        2.

                        BJELICA, Milovan
                        Data tat-Twelid/Post tat-Twelid: tad-19.10.1958, Rogatica, Bosnja u Ħerzegovina, SFRY
                        Nru. tal-Passaport: 0000148 maħruġ tas-26.7.1998 f'Srpsko Sarajevo
                        Nru. tal-Karta ta' l-Identità Nazzjonali: 1910958130007
                        Psewdonimi: Cicko
                        Indirizz: CENTREK Kumpanija f' Pale

                        3.

                        CESIC, Ljubo
                        Data tat-Twelid/Post tat-Twelid: ta' l-20.2.1958 jew tad-9.6.1966 (dokument ta' referenza mill-Ministeru tal-Ġustizzja tal-Kroazja), Batin, Posusje, SFRY
                        Iben Jozo
                        Nru. tal-Passaport:
                        Nru. tal-Karta ta' l-Identità Nazzjonali:
                        Psewdonimi: Rojs
                        Indirizz: V Poljanice 26, Dubrava, Zagreb jirresjedi wkoll f'Novacka 62c, Zagreb

                        4.

                        DILBER, Zeliko
                        Data tat-Twelid/Post tat-Twelid: tat-2.2.1955, Travnik
                        Iben Drago
                        Nru. tal-Passaport:
                        Nru. tal-Karta ta' l-Identità Nazzjonali: 185581
                        Psewdonimi:
                        Indirizz: 17 Stanka Vraza, Zadar

                        5.

                        ECIM, Ljuban
                        Data tat-Twelid/Post tat-Twelid: tas-6.1.1964, Sviljanac, Bosnja u Ħerzegovina, SFRY
                        Nru. tal-Passaport: 0144290 maħruġ fil-21.11.1998 f'Banja Luka. Data ta' skadenza tal-21.11.2003.
                        ID: 601964100083
                        Psewdonimi:
                        Indirizz: Ulica Stevana Mokranjca 26, Banja Luka, BiH

                        6.

                        KARADZIC, Aleksandar
                        Data tat-Twelid/Post tat-Twelid: ta' l-14.5.1973, Sarajevo Centar, Bosnja u Ħerzegovina, SFRY
                        Nru. tal-Passaport: 0036395. Skada tat-12.10.1998
                        Psewdonimi: Sasa
                        Indirizz:

                        7.

                        KARADZIC, Ljiljana (kunjom xebba: ZELEN)
                        Data tat-Twelid/Post tat-Twelid: tas-27.11.1945, Sarajevo Centar, Bosnja u Ħerzegovina, SFRY
                        Bint Vojo u Anka
                        Nru. tal-Passaport/Nru. tal-Karta ta' l-Identità Nazzjonali:
                        Psewdonimi:
                        Indirizz:

                        8.

                        KESEROVIC, Dragomir
                        Data tat-Twelid/Post tat-Twelid: tat-8.7.1957, Banja Luka
                        Iben
                        Nru. tal-Passaport:
                        Nru. tal-Karta ta' l-Identità Nazzjonali:
                        Psewdonimi:
                        Indirizz:

                        9.

                        KIJAC, Dragan
                        Data tat-Twelid/Post tat-Twelid: tas-6.10.1955, Sarajevo
                        Iben
                        Nru. tal-Passaport:
                        Nru. tal-Karta ta' l-Identità Nazzjonali:
                        Psewdonimi:
                        Indirizz:

                        10.

                        KOJIC, Radomir
                        Data tat-Twelid/Post tat-Twelid: tat-23.11.1950, Bijela Voda, Sokolac Canton, Bosnja u Ħerzegovina, SFRY
                        Iben Milanko u Zlatana
                        Passaport/Karta ta' l-Identità: Passaport 4742002. Maħruġ fl-2002 f'Sarajevo. Data ta' skadenza 2007;
                        Nru. tal-Karta ta' l-Identità 03DYA1935. Maħruġ fis-7 ta' Lulju 2003 f'Sarajevo
                        Psewdonimi: Mineur jew Ratko
                        Indirizz: 115 Trifka Grabeza, Pale jew Hotel KRISTAL, Jahorina

                        11.

                        KOVAC, Tomislav
                        Data tat-Twelid/Post tat-Twelid: ta' l-4.12.1959, Sarajevo, Bosnja u Ħerzegovina, SFRY
                        Iben Vaso
                        Nru. tal-Karta ta' l-Identità Nazzjonali: 412959171315
                        Psewdonimi: Tomo
                        Indirizz: Bijela, Montenegro; u Pale, Bosnja u Ħerzegovina

                        12.

                        KRASIC, Petar
                        Data tat-Twelid/Post tat-Twelid:
                        Nru. tal-Passaport/Nru. tal-Karta ta' l-Identità Nazzjonali:
                        Psewdonimi:
                        Indirizz:

                        13.

                        KUJUNDZIC, Predrag
                        Data tat-Twelid/Post tat-Twelid: tat-30.1.1961, Suho Pole, Doboj, Bosnja u Ħerzegovina, SFRY
                        Iben Vasilija
                        Nru. tal-Karta ta' l-Identità Nazzjonali: 30011961120044
                        Psewdonimu: Predo
                        Indirizz: Doboj, Bosnja u Ħerzegovina

                        14.

                        LUKOVIC, Milorad Ulemek
                        Data tat-Twelid/Post tat-Twelid: tal-15.5.1968, Belgrade, Serbia, SFRY
                        Nru. tal-Passaport/Nru. tal-Karta ta' l-Identità Nazzjonali:
                        Psewdonimi: Legija (Karta ta' l-Identità falsifikata bħal IVANIC, Zeljko)
                        Indirizz: maħrub

                        15.

                        MAKSAN, Ante
                        Data tat-Twelid/Post tat-Twelid: tas-7.2.1967, Pakostane, ħdejn Zadar
                        Iben Blaz
                        Nru. tal-Passaport: 1944207
                        Nru. tal-Karta ta' l-Identità Nazzjonali:
                        Psewdonimi: Djoni
                        Indirizz: Proloska 15, Pakostane, Zadar

                        16.

                        MANDIC, Momcilo
                        Data tat-Twelid/Post tat-Twelid: ta' l-1.5.1954, Kalinovik, Bosnja u Ħerzegovina, SFRY
                        Nru. tal-Passaport 0121391 maħruġ tat-12.5.1999 f'Srpsko Sarajevo, Bosnja u Ħerzegovina
                        Nru. tal-Karta ta' l-Identità Nazzjonali: JMB 0105954171511
                        Psewdonimi: Momo
                        Indirizz: GITROS Discotheque f'Pale

                        17.

                        MICEVIC, Jelenko
                        Data tat-Twelid/Post tat-Twelid: tat-8.8.1947, Borci ħdejn Konjic, Bosnja u Ħerzegovina, SFRY
                        Bin Luka u Desanka, kunjom ta' xebba: Simic
                        Nru. tal-Passaport/Nru. tal-Karta ta' l-Identità Nazzjonali:
                        Psewdonimi: Filaret
                        Indirizz: Monasteru Milesevo, Serbia u Montenegro

                        18.

                        NINKOVIC, Milan
                        Data tat-Twelid/Post tat-Twelid: tal-15.6.1943, Doboj
                        Iben
                        Nru. tal-Passaport:
                        Nru. tal-Karta ta' l-Identità Nazzjonali: Apparentement għandu 2 Karti ta' l-Identità
                        Psewdonimi:
                        Indirizz:

                        19.

                        OSTOJIC, Velibor
                        Data tat-Twelid/Post tat-Twelid: tat-8.8.1945, Celebici, Foca
                        Iben Jozo
                        Nru. tal-Passaport:
                        Nru. tal-Karta ta' l-Identità Nazzjonali: għadha mhix disponibbli
                        Psewdonimi:
                        Indirizz:

                        20.

                        PETRAC, Hrvoje
                        Data tat-Twelid/Post tat-Twelid: tal-25.8.1955, Slavonski Brod
                        Iben
                        Nru. tal-Passaport: Passaport Kroat numru 01190016
                        Nru. tal-Karta ta' l-Identità Nazzjonali:
                        Psewdonimi:
                        Indirizz:

                        21.

                        PUHALO, Branislav
                        Data tat-Twelid/Post tat-Twelid: tat-30.8.1963, Foca
                        Iben Djuro
                        Nru. tal-Passaport:
                        Nru. tal-Karta ta' l-Identità Nazzjonali: 3008963171929
                        Psewdonimi:
                        Indirizz:

                        22.

                        RATIC, Branko
                        Data tat-Twelid/Post tat-Twelid: tas-26.11.1957, MIHALJEVCI SL POZEGA, Bosnja u Ħerzegovina, SFRY
                        Nru. tal-Passaport: 0144290 maħruġ fil-21.11.1998 f'Banja Luka. Data ta' skadenza tas-17.9.2003
                        Nru. tal-Karta ta' l-Identità Nazzjonali: 2611957173132
                        Psewdonimi:
                        Indirizz: Ulica Krfska 42, Banja Luka, Bosnja u Ħerzegovina

                        23.

                        ROGULJIC, Slavko
                        Data tat-Twelid/Post tat-Twelid: tal-15.5.1952, SRPSKA CRNJA HETIN, Serbia, SFRY
                        Nru. tal-Passaport/Nru. tal-Karta ta' l-Identità Nazzjonali: Passaport validu 3747158 maħruġ tat-12.4.2002 f'Banja Luka. Data ta' skadenza: tat-12.4.2007. Passaport mhux validu 0020222 maħruġ tal-25.8.1988 f'Banja Luka. Data ta' skadenza: tal-25.8.2003
                        Nru. tal-Karta ta' l-Identità Nazzjonali: 1505952103022. Żewġt itfal fuq il-Karta ta' l-Identità
                        Psewdonimi:
                        Indirizz: 21 Vojvode Misica, Laktasi, Bosnja u Ħerzegovina

                        24.

                        SAROVIC, Mirko
                        Data tat-Twelid/Post tat-Twelid: tas-16.9.1956, Rusanovici-Rogatica
                        Iben
                        Nru. tal-Passaport: 4363471 maħruġ f' Srpsko Sarajevo, jiskadi t-8 ta' Ottubru 2008
                        Nru. tal-Karta ta' l-Identità Nazzjonali: 1609956172657
                        Psewdonimi:
                        Indirizz: Bjelopoljska 42, 71216 Srpsko Sarajevo

                        25.

                        SPAJIC, Ratomir
                        Data tat-Twelid/Post tat-Twelid: tat-8.4.1957, Konjic
                        Iben
                        Nru. tal-Passaport:
                        Nru. tal-Karta ta' l-Identità Nazzjonali: 0804957172662
                        Psewdonimi:
                        Indirizz:

                        26.

                        VRACAR, Milenko
                        Data tat-Twelid/Post tat-Twelid: tal-15.5.1956, Nisavici, Prijedor, Bosnja u Ħerzegovina, SFRY
                        Nru. tal-Passaport/Nru. tal-Karta ta' l-Identità Nazzjonali: Passaport validu 3965548 maħruġ tad-29.8.2002 f'Banja Luka. Data ta' skadenza: tad-29.8.2007. Passaporti mhux validi 0280280 maħruġ ta' l-4.12.1999 f'Banja Luka (data ta' skadenza ta' l-4.12.2004) u 0062130 maħruġ tas-16.9.1998 f'Banja Luka (data ta' skadenza)
                        Psewdonimi:
                        Indirizz: Ulica Krfska 14, Banja Luka, Bosnja u Ħerzegovina

                        27.

                        ZOGOVIC, Milan
                        Data tat-Twelid/Post tat-Twelid: tas-7.10.1939, Dobrusa
                        Iben Jovan
                        Nru. tal-Passaport:
                        Nru. tal-Karta ta' l-Identità Nazzjonali: għadha mhix disponibbli
                        Psewdonimi:
                        Indirizz:” .


title: Deċiżjoni tal-Kunsill tat- 2 ta’ Diċembru 2013 li taħtar il-membri u l-membri supplenti tal-Kumitat Konsultattiv dwar is-Sigurtà u s-Saħħa fuq il-Post tax-Xogħol għall-Kroazja, l-Ungerija, il-Portugall u r-Renju Unit

text:
               7.12.2013

               MT

               Il-Ġurnal Uffiċjali tal-Unjoni Ewropea

               C 358/3

         DEĊIŻJONI TAL-KUNSILL
   tat-2 ta’ Diċembru 2013
   li taħtar il-membri u l-membri supplenti tal-Kumitat Konsultattiv dwar is-Sigurtà u s-Saħħa fuq il-Post tax-Xogħol għall-Kroazja, l-Ungerija, il-Portugall u r-Renju Unit
   2013/C 358/04
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra d-Deċiżjoni tal-Kunsill tat-22 ta’ Lulju 2003 li tistabbilixxi Kumitat Konsultattiv dwar is-Sigurtà u s-Saħħa fuq il-Post tax-Xogħol (1), u b’mod partikolari l-Artikolu 3 tagħha,
   Wara li kkunsidra l-listi ta’ nominazzjonijiet għall-ħatra ppreżentati lill-Kunsill mill-Gvernijiet tal-Istati Membri,
   Billi:

               (1)

               Permezz tad-Deċiżjoni tiegħu tat-22 ta' April 2013 (2), il-Kunsill ħatar il-membri u l-membri supplenti tal-Kumitat Konsultattiv dwar is-Sigurtà u s-Saħħa fuq il-Post tax-Xogħol għall-perijodu mit-22 ta' April 2013 sat-28 ta' Frar 2016, bl-eċċezzjoni ta' ċerti membri.

               (2)

               Il-Gvernijiet tal-Kroazja, l-Ungerija, il-Portugall u r-Renju Unit ippreżentaw nomini għal numru ta' postijiet li għandhom jimtlew,

         ADOTTA DIN ID-DEĊIŻJONI:
   Artikolu 1
   Dawn li ġejjin huma b'dan maħturin membri u membri supplenti tal-Kumitat Konsultattiv għas-Sigurtà u s-Saħħa fuq il-Post tax-Xogħol għall-perijodu li jintemm fit-28 ta' Frar 2016:
   I.   RAPPREŻENTANTI TAL-GVERN

               Pajjiż

               Membru

               Membru supplenti

               Kroazja

               Is-Sur Zdravko MURATTI

               Is-Sinjura Inga ŽIC
               Is-Sur Ilija TADIĆ

               Portugall

               Is-Sur António SANTOS

   II.   RAPPREŻENTANTI TAT-TRADE UNIONS

               Pajjiż

               Membru

               Membru supplenti

               Ungerija

               Is-Sur Károly GYÖRGY

               Is-Sur Szilárd SOMLAI

   III.   RAPPREŻENTANTI TA’ MIN IĦADDEM

               Pajjiż

               Membru

               Membru supplenti

               Kroazja

               Is-Sinjura Admira RIBIČIĊ

               Is-Sur Nenad SEIFERT
               Is-Sinjura Milica JOVANOVIĆ

               Renju Unit

               Is-Sinjura Hannah MURPHY

         Artikolu 2
   Il-Kunsill ser jaħtar il-membri u l-membri supplenti li għadhom mhumiex innominati f'data aktar tard.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-2 ta’ Diċembru 2013.

            Għall-Kunsill

            Il-President

         E. GUSTAS

      (1)  Id-Deċiżjoni tal-Kunsill tat-22 ta’ Lulju 2003 li tistabbilixxi Kumitat ta’ Konsulenza dwar is-Sigurtà u s-Saħħa fuq il-Post tax-Xogħol (2003/C 218/01) (ĠU C 218, 13.9.2003, p. 1). Edizzjoni Speċjali bil-Malti: Chapter 05 Volume 04 P. 285-288

      (2)  Deċiżjoni tal-Kunsill tat- 22 ta' April 2013 li taħtar il-membri u l-membri supplenti tal-Kumitat Konsultattiv dwar is-Sigurtà u s-Saħħa fuq il-Post tax-Xogħol (ĠU C 120, 26.4.2013, p. 7).


title: Deċiżjoni tal-Kunsill tal- 24 ta’ Settembru 2012 li tadotta l-pożizzjoni tal-Kunsill dwar l-abbozz ta' baġit emendatorju Nru 4 tal-Unjoni Ewropea għas-sena finanzjarja 2012

text:
               25.9.2012

               MT

               Il-Ġurnal Uffiċjali tal-Unjoni Ewropea

               C 288/2

         DEĊIŻJONI TAL-KUNSILL
   tal-24 ta’ Settembru 2012
   li tadotta l-pożizzjoni tal-Kunsill dwar l-abbozz ta' baġit emendatorju Nru 4 tal-Unjoni Ewropea għas-sena finanzjarja 2012
   2012/C 288/02
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 314 tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu,
   Wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (1), kif l-aħħar emendat bir-Regolament (UE, Euratom) Nru 1081/2010 tal-Parlament Ewropew u tal-Kunsill tal-24 ta' Novembru 2010 (2), u b'mod partikolari l-Artikolu 37 tiegħu,
   Billi:

               —

               il-baġit tal-Unjoni għas-sena finanzjarja 2012 kien adottat definittivament fl-1 ta' Diċembru 2011 (3),

               —

               fl-20 ta' Ġunju 2012, il-Kummissjoni ppreżentat proposta li fiha l-abbozz ta' baġit emendatorju Nru 4 għall-baġit ġenerali għas-sena finanzjarja 2012,

         IDDEĊIEDA KIF ĠEJ:
   Artikolu uniku
   Il-pożizzjoni tal-Kunsill dwar l-abbozz ta' baġit emendatorju Nru 4 tal-Unjoni Ewropea għas-sena finanzjarja 2012 kienet adottata fl-24 ta' Settembru 2012.
   It-test sħiħ hu disponibbli għall-konsultazzjoni jew għat-tniżżil minn fuq is-sit web tal-Kunsill: http://www.consilium.europa.eu/

      Magħmul fi Brussell, l-24 ta’ Settembru 2012.

            Għall-Kunsill

            Il-President

         A. D. MAVROYIANNIS

      (1)  ĠU L 248, 16.9.2002, p. 1, b'Corrigenda fil-ĠU L 25, 30.1.2003, p. 43 u fil-ĠU L 99, 14.4.2007, p. 18.

      (2)  ĠU L 311, 26.11.2010, p. 9.

      (3)  ĠU L 56, 29.2.2012, p. 1, b'Corrigenda fil-ĠU L 79, 19.3.2012, p. 1 u fil-ĠU L 184, 13.7.2012, p. 19.

      ANNESS

         ABBOZZ TA' ITTRA

                     minn

                     :

                     President tal-Kunsill

                     lil

                     :

                     President tal-Parlament Ewropew

               Sinjur,
         Qed nibgħatlek separatament il-pożizzjoni tal-Kunsill dwar l-abbozz ta' baġit emendatorju Nru 4 għas-sena finanzjarja 2012, adottata mill-Kunsill fid-19 ta' Settembru 2012.
         (Formola tal-għeluq).